Jak de Priester: 15 Jaar | Stage and Screen
Home / Archived / Jak de Priester: 15 Jaar
De Priester vier 15 jaar in vermaakbedryf met vrystelling van splinternuwe album
Album nommer nege bestaan uit sewentien oorspronklike snitte uit sy eie pen, wat sorgvuldig uitgesoek is om die sukses van sy loopbaan in ’n neutedop vas te vang. Buiten vir komiese nommertjies en pragtige liefdesliedjies, is daar ook opwindende samewerkings met kunstenaar soos Steve Hofmeyr, Dr Victor, Bianca Pelser, Koos Kombuis en Charl du Plessis.
Die nuutste enkelsnit, Reënboog oor Suid-Afrika, is pas vrygestel en beloof om aan selfs die kieskeurigste vereistes te voldoen. Hierdie duet saam met die gewilde partytjiemusiekmaker, Dr. Victor, is ’n goedvoeltreffer met ’n baie inspirerende boodskap. ’n Musiekvideo van die treffer word beplan vir later vanjaar.
Musiek is egter nie die blondekop se enigste talent nie, want hy blink ook uit as digter en skrywer. Hy stel in 2005 sy eerste digbundel, Heuning in die Mond vry, gevolg deur ’n boek, Brood, in 2010. Een van sy gedigte, Onsekerheid, is ook in 2009 ingesluit in die nuwe Afrikaanse Groot Verseboek. Die sanger het ook tussen 2011 en 2015 die rubriek, Pa se Stem geskryf, vir Baba & Kleuter.
Jak het nog baie planne vir die toekoms en hou daarvan om sy talent met ander kunstenaars s’n te kombineer. “My lewe en die wêreld waarin ons leef, inspireer my. Ek hou van goeie sangers, met ’n kunstige aanslag, soos Amy Winehouse. Sterre soos Johannes Kerkorrel, Amanda Strydom, Koos Kombuis, ensovoorts, het almal ’n invloed gehad op my eie musiekstyl. Ek geniet ook samewerkingsen het al saam met Laurika Rauch, Steve Hofmeyr, Koos Kombuis en Nataniël gewerk, en sal nog graag kragte wou saamspan met Amanda Strydom, Coenie de Villiers, Karen Zoid en nog baie ander,” gesels hy.
15 Jaar is ’n moet-hê-album vir elke Jak de Priester aanhanger. Dit is ’n kombinasie van gevoelvolle hartsmusiek en opgewekte partytjiedeuntjies, waarsonder geen speellys volledig sal wees nie. Sy nuutste album en enkelsnit is nie net ’n duidelike bewys dat dié sangsensasie sy gehoor se belange op die hart dra nie, maar ook ’n juweel vol treffers wat nog vir baie jare oor die radio gehoor sal word…
10 uit 10 Afrikaanse Groot Verseboek Amanda Strydom ATKV-Crescendo-kompetisie Baba & Kleuter Bianca Pelser Binnelanders Coenie de Villiers Dr Victor Geraas-toekennings Hoener met die Rooi Skoene Huisgenoot Skouspel Jak de Priester Johannes Kerkorrel Karen Zoid Koos Kombuis en Charl du Plessis Laurika Rauch Nataniel Reis na Gister Semi Soet Stage and Screen Cape Town Stage and Screen Johannesburg Stage and Screen music Stage and Screen South Africa Steve Hofmeyr Vimeo	2017-10-22